b'\n_START_ARTICLE_\nSachsenhausenin keskitysleiri\n_START_PARAGRAPH_\nSachsenhausen oli Berliinin l\xc3\xa4hist\xc3\xb6ll\xc3\xa4 Oranienburgissa toiminut natsien keskitysleiri ja my\xc3\xb6hemmin neuvostoliittolaisten yll\xc3\xa4pit\xc3\xa4m\xc3\xa4 vankileiri. Nykyisin alueella toimii keskitysleirimuseo.\n_START_SECTION_\n1933\xe2\x80\x931934 \xe2\x80\x93 SA-joukkojen Oranienburgin keskitysleiri\n_START_PARAGRAPH_\nSachsenhausen sai alkunsa 21. maaliskuuta 1933, vain pari kuukautta natsien valtaantulon j\xc3\xa4lkeen, kun SA-joukot perustivat keskitysleirin Oranienburgin keskustassa sijaitsevalle tyhj\xc3\xa4lle tehdasalueelle. Aikaisemmin paikalla oli sijainnut olutpanimo. SA-joukot toivat leirille l\xc3\xa4hinn\xc3\xa4 berliinil\xc3\xa4isi\xc3\xa4 \xe2\x80\x9dpoliittisesti ep\xc3\xa4ilytt\xc3\xa4vi\xc3\xa4\xe2\x80\x9d henkil\xc3\xb6it\xc3\xa4, kuten natseja vastustaneita poliitikkoja, radio- ja lehtitoimittajia, kirjailijoita, kommunisteja ja sosiaalidemokraatteja. Leirill\xc3\xa4 oli jo my\xc3\xb6s juutalaisia. Oranienburgin keskitysleiri ei ollut viel\xc3\xa4 tuhoamisleiri. Tosin jo tuolloin vankeja pidettiin n\xc3\xa4l\xc3\xa4ss\xc3\xa4 ja heit\xc3\xa4 kohdeltiin ep\xc3\xa4inhimillisesti. Vartijoiden v\xc3\xa4kivallan uhreina kuoli ainakin 16 vankia._NEWLINE_Oranienburgin leirin sijainti oli keskitysleiriksi hyvin julkisella paikalla. Paljon k\xc3\xa4ytetty tie pohjoisesta Berliiniin kulki leirin vierest\xc3\xa4. Aidat olivat matalat, joten ohikulkija saattoi hyvinkin j\xc3\xa4\xc3\xa4d\xc3\xa4 tarkkailemaan leirin el\xc3\xa4m\xc3\xa4\xc3\xa4. Lis\xc3\xa4ksi vankeja vietiin ulkopuolelle t\xc3\xb6ihin ja heist\xc3\xa4 joitakin p\xc3\xa4\xc3\xa4si pakenemaan. Karanneet vangit levittiv\xc3\xa4t leirist\xc3\xa4 tietoa ulkomailla, mutta heid\xc3\xa4n paljastuksiinsa ei juuri reagoitu. Lis\xc3\xa4ksi propagandaministeri\xc3\xb6 kuvasi leirist\xc3\xa4 leppoisan \xe2\x80\x9ddokumenttielokuvan\xe2\x80\x9d h\xc3\xa4lvent\xc3\xa4\xc3\xa4kseen ep\xc3\xa4luuloja kotimaassa ja ulkomailla._NEWLINE_Vuonna 1934 SA-joukot muuttuivat vainoajista vainotuiksi pitkien puukkojen y\xc3\xb6n\xc3\xa4. SS-kenraali Theodor Eicke miehineen valtasi ja sulki leirin ja l\xc3\xa4hetti vangit Lichtenbergin leirille. Oranienburgin leiri j\xc3\xa4tettiin tyhj\xc3\xa4ksi varaleiriksi, joka otettaisiin tarpeen vaatiessa k\xc3\xa4ytt\xc3\xb6\xc3\xb6n. Varaleiri\xc3\xa4 ei tarvittu, vaan kaupunkiin rakennettiin uusi SS:n hallitsema keskitysleiri Sachsenhausenin kaupunginosaan.\n_START_SECTION_\n1936\xe2\x80\x931945 \xe2\x80\x93 SS:n Sachsenhausen\n_START_PARAGRAPH_\nKes\xc3\xa4 1936 Oranienburgissa oli l\xc3\xa4mmin, jopa kuuma varsinkin Emslandin keskitysleirilt\xc3\xa4 tuoduille vangeille. Heid\xc3\xa4n teht\xc3\xa4v\xc3\xa4n\xc3\xa4\xc3\xa4n oli rakentaa kokonaan uusi ja moderni mallileiri SS:n omien arkkitehtien suunnitelmien mukaan. Uuden leirin tuli olla alistava jo pelk\xc3\xa4n ulkon\xc3\xa4k\xc3\xb6ns\xc3\xa4 puolesta. Leiri oli kolmion muotoinen, jonka rakennuksien rivist\xc3\xb6t muodostivat sis\xc3\xa4\xc3\xa4nk\xc3\xa4ynti\xc3\xa4 \xe2\x80\x9dA-tornia\xe2\x80\x9d kohti osoittavia kehi\xc3\xa4. Monien muiden keskitysleirien tavoin A-tornin portissa luki motto: \xe2\x80\x9dArbeit macht frei\xe2\x80\x9d - Ty\xc3\xb6 vapauttaa. Sachsenhausen oli merkitt\xc3\xa4v\xc3\xa4 leiri my\xc3\xb6s siksi, ett\xc3\xa4 siell\xc3\xa4 toimi kaikkien Saksan valtakunnan keskitysleirien keskushallinto. Useiden vuosien ajan siell\xc3\xa4 ty\xc3\xb6skenteli SS-Hauptsturmf\xc3\xbchrer Rudolf H\xc3\xb6ss, joka my\xc3\xb6hemmin toimi Auschwitzin keskitysleirin p\xc3\xa4\xc3\xa4llikk\xc3\xb6n\xc3\xa4._NEWLINE_SS:n johtaman Sachsenhausenin toiminta-aikana keskitysleirill\xc3\xa4 oli vangittuna yli 200\xc2\xa0000 ihmist\xc3\xa4. Kuten SA-joukkojen Oranienburg-leiriss\xc3\xa4 ensimm\xc3\xa4iset vangit kuuluivat kansallissosialistien vastustajiin, joita seurasivat juutalaiset ja muut rodullisesti ala-arvoisiksi luetellut. Toisen maailmansodan syttymisest\xc3\xa4 l\xc3\xa4htien Sachsenhauseniin tuotiin vankeja Saksan vaikutuspiiriin kuuluneista maista. Rodullisten ja poliittisten vankien lis\xc3\xa4ksi sinne vietiin my\xc3\xb6s sotavankeja sek\xc3\xa4 it\xc3\xa4- ett\xc3\xa4 l\xc3\xa4nsirintamalta._NEWLINE__NEWLINE_Yksi Sachsenhausenin erityispiirteist\xc3\xa4 oli \xe2\x80\x9cSchuhl\xc3\xa4uferkommando\xe2\x80\x9d, kenkien testausyksikk\xc3\xb6. T\xc3\xa4m\xc3\xa4n vangeista koostuneen yksik\xc3\xb6n teht\xc3\xa4v\xc3\xa4n\xc3\xa4 oli k\xc3\xa4vell\xc3\xa4 ja juosta p\xc3\xa4iv\xc3\xa4t l\xc3\xa4peens\xc3\xa4 erityisesti suunnitellulla eri materiaaleista koostuvalla radalla testaten sotilask\xc3\xa4ytt\xc3\xb6\xc3\xb6n suunniteltuja kenki\xc3\xa4. Alun perin matka oli noin 26 kilometri\xc3\xa4 p\xc3\xa4ivitt\xc3\xa4in, mutta my\xc3\xb6hemmin matka nostettiin 40 kilometriin. Vankien piti kantaa p\xc3\xa4\xc3\xa4ll\xc3\xa4\xc3\xa4n t\xc3\xa4ytt\xc3\xa4 kentt\xc3\xa4varustusta, jotta olosuhteet olisivat olleet mahdollisimman pitk\xc3\xa4lle sotaa vastaavat._NEWLINE_Vaikka Sachsenhausen luokitellaan ensisijaisesti ty\xc3\xb6leiriksi, siell\xc3\xa4 murhattiin kymmeni\xc3\xa4 tuhansia ihmisi\xc3\xa4. Esimerkiksi vuonna 1941 yli 12\xc2\xa0000 ven\xc3\xa4l\xc3\xa4ist\xc3\xa4 sotavankia ja juutalaista murhattiin testattaessa joukkotuhoamiseen tarkoitettuja kaasutusautoja. Uhrit kuolivat tauteihin, hoidon puutteeseen, n\xc3\xa4lk\xc3\xa4\xc3\xa4n, v\xc3\xa4symiseen, kylm\xc3\xa4\xc3\xa4n, joukkoteloituksiin, pahoinpitelyihin ja vuodesta 1942 l\xc3\xa4htien heit\xc3\xa4 tapettiin my\xc3\xb6s kaasukammiossa, joka oli sijoitettu A-tornia mukaillen nimettyyn rakennukseen Asema Z. Sen nimell\xc3\xa4 viitattiin aakkoston viimeiseen kirjaimeen, joka tarkoitti vankien viimeist\xc3\xa4 rakennusta keskitysleirill\xc3\xa4. Natsit yrittiv\xc3\xa4t piilottaa todisteita massamurhasta l\xc3\xa4heiseen kanavaan, kuitenkin viel\xc3\xa4 neuvostojoukkojen saapuessa paikalle, l\xc3\xb6ydettiin tonneja tuhkaa ja luita.\n_START_SECTION_\nOperaatio Bernhard\n_START_PARAGRAPH_\nHimmlerin k\xc3\xa4skyst\xc3\xa4 SS-Sturmbannf\xc3\xbchrer Bernhard Kr\xc3\xbcger perusti Sachsenhausenin vangeista rahanv\xc3\xa4\xc3\xa4renn\xc3\xb6syksik\xc3\xb6n, jota my\xc3\xb6hemmin t\xc3\xa4ydennettiin muilta leireilt\xc3\xa4 tuoduilla vangeilta. Vangit valmistivat l\xc3\xa4hes t\xc3\xa4ydellisesti v\xc3\xa4\xc3\xa4rennettyj\xc3\xa4 5, 10, 20, ja 50 punnan seteleit\xc3\xa4 l\xc3\xa4hes yhdeks\xc3\xa4n miljoonaa kappaletta. Leirill\xc3\xa4 painetun rahan arvo oli yhteens\xc3\xa4 134\xc2\xa0610\xc2\xa0810 puntaa. Operaatio Bernhardin tarkoitus oli horjuttaa Yhdistyneen kuningaskunnan taloutta kasvattamalla maan inflaatiota. Rahat aiottiin pudottaa lentokoneista Britannian yll\xc3\xa4, mutta suunnitelmasta luovuttiin sen ep\xc3\xa4varmuuden vuoksi. Raha k\xc3\xa4ytettiin sen sijaan strategisten tarvikkeiden hankkimiseen ulkomailta sek\xc3\xa4 Saksan ulkopuolella toimivien agenttien palkkioihin._NEWLINE_Vuoden 1945 alussa yksikk\xc3\xb6 keskittyi Yhdysvaltain dollareihin, mutta ei ehtinyt valmistaa yht\xc3\xa4\xc3\xa4n kokonaista seteli\xc3\xa4, ennen kuin RSHA keskeytti hankkeen. Vihollisen edetty\xc3\xa4 Saksan maaper\xc3\xa4lle v\xc3\xa4\xc3\xa4rennysyksikk\xc3\xb6\xc3\xa4 siirreltiin muille leireille ennen sodan loppua. Yksikk\xc3\xb6 vapautui vihdoin 6. toukokuuta 1945, kun yhdysvaltalaiset joukot vapauttivat Ebenseen alaleirin._NEWLINE_It\xc3\xa4valtalainen, vuoden 2007 parhaan vieraskielisen elokuvan Oscar-palkinnon voittanut V\xc3\xa4\xc3\xa4rent\xc3\xa4j\xc3\xa4 on filmatisointi operaatio Bernhardista.\n_START_SECTION_\nSota loppuu\n_START_PARAGRAPH_\nVuoden 1945 alussa Sachsenhausenissa oli noin 58\xc2\xa0000 vankia ja sit\xc3\xa4 ymp\xc3\xa4r\xc3\xb6ivill\xc3\xa4 alaleireill\xc3\xa4 yli 20\xc2\xa0000 lis\xc3\xa4\xc3\xa4. Kun puna-armeija tavoitti Oder-joen helmikuussa, leirin komendantti komensi vangit evakuoitaviksi. Heikot sek\xc3\xa4 vaarallisiksi luokitellut vangit, kuten ven\xc3\xa4l\xc3\xa4is- ja brittiupseerit ammuttiin. Seuranneina viikkoina SS siirsi tuhansia vankeja muille keskitysleireille_NEWLINE_Mauthauseniin ja Bergen-Belseniin. Huhtikuun 21. p\xc3\xa4iv\xc3\xa4n\xc3\xa4 leirill\xc3\xa4 oli j\xc3\xa4ljell\xc3\xa4 38\xc2\xa0000 vankia. N\xc3\xa4ist\xc3\xa4 33\xc2\xa0000 jaettiin 500 vangin yksik\xc3\xb6ihin, jotka sitten komennettiin marssimaan luoteeseen. Sodan viimeisien p\xc3\xa4ivien kuolonmarsseilla vilu, n\xc3\xa4lk\xc3\xa4, uupumus sek\xc3\xa4 SS:n v\xc3\xa4kivalta tappoivat monia. Vihdoin 29. huhtikuuta SS-vartijat pakenivat ja loput vangeista kohtasivat Yhdysvaltain ja Neuvostoliiton armeijan joukkoja. Leirille j\xc3\xa4\xc3\xa4neist\xc3\xa4 noin 3\xc2\xa0000 vangista 300 kuoli vapautusta seuranneina viikkoina vankeusaikanansa kokemiensa rasitusten vuoksi.\n_START_SECTION_\n1945\xe2\x80\x931950 \xe2\x80\x93 Puna-armeijan erikoisleiri\n_START_PARAGRAPH_\nHeti voitonjuhlan j\xc3\xa4lkeen puna-armeija aloitti kymmenen erikoisleirin rakentamisen valloitetuille alueille (NKVD:n erikoisleirit). Elokuussa 1945 Sachsenhausenista tuli Erikoisleiri nro 7 ja kes\xc3\xa4kuusta 1948 l\xc3\xa4htien Erikoisleiri nro 1. Leirille koottiin vangittujen natsien, erityisesti natsipuolueen j\xc3\xa4senien lis\xc3\xa4ksi my\xc3\xb6s maanpettureina pidettyj\xc3\xa4 puna-armeijan sotilaita. Esimerkiksi natsien aikana Sachsenhausenissa pidetyt ven\xc3\xa4l\xc3\xa4iset sotavangit joutuivat nyt samaan paikkaan omiensa vangitsemina._NEWLINE_Erikoisleiri nro 7 oli eristetty ulkomaailmasta t\xc3\xa4ydellisesti. Vangit eiv\xc3\xa4t saaneet tiet\xc3\xa4\xc3\xa4 omaisistaan, eiv\xc3\xa4tk\xc3\xa4 omaiset vangeista. Leiri oli tarkoitettu kovennettuun vapausrangaistukseen ja siell\xc3\xa4 harjoitettiin my\xc3\xb6s jonkin verran kommunistista uudelleenkasvatusta. Vangit eiv\xc3\xa4t joutuneet tekem\xc3\xa4\xc3\xa4n kovaa pakkoty\xc3\xb6t\xc3\xa4 eik\xc3\xa4 heit\xc3\xa4 ollut tarkoitus tuhota, eiv\xc3\xa4tk\xc3\xa4 vartijat k\xc3\xa4ytt\xc3\xa4ytyneet v\xc3\xa4kivaltaisesti. Siit\xc3\xa4 huolimatta erikoisleirill\xc3\xa4 t\xc3\xa4m\xc3\xa4n toiminnan aikana vangitusta 60\xc2\xa0000 ihmisest\xc3\xa4 12\xc2\xa0000 kuoli kammottavien vankilaolojen vuoksi n\xc3\xa4lk\xc3\xa4\xc3\xa4n, tauteihin ja hoidon puutteeseen kunnes vuonna 1950 erikoisleiri lakkautettiin ja vangit vapautettiin.'